CELEX: 32015D0295
Language: et
Date: 2015-02-24 00:00:00
Title: Komisjoni rakendusotsus (EL) 2015/295, 24. veebruar 2015 , millega lubatakse kasutada MELCO GXi tõhusat vahelduvvoolugeneraatorit kui uuenduslikku tehnoloogiat sõiduautode CO 2 -heite vähendamiseks vastavalt Euroopa Parlamendi ja nõukogu määrusele (EÜ) nr 443/2009  EMPs kohaldatav tekst

25.2.2015   
            
            
               ET
            
            
               Euroopa Liidu Teataja
            
            
               L 53/11
            
         KOMISJONI RAKENDUSOTSUS (EL) 2015/295,
   24. veebruar 2015,
   millega lubatakse kasutada MELCO GXi tõhusat vahelduvvoolugeneraatorit kui uuenduslikku tehnoloogiat sõiduautode CO2-heite vähendamiseks vastavalt Euroopa Parlamendi ja nõukogu määrusele (EÜ) nr 443/2009
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 23. aprilli 2009. aasta määrust (EÜ) nr 443/2009, millega kehtestatakse uute sõiduautode heitenormid väikesõidukite süsinikdioksiidiheite vähendamist käsitleva ühenduse tervikliku lähenemisviisi raames, (1) eriti selle artikli 12 lõiget 4,
   ning arvestades järgmist:
   
               (1)
            
            
               Tarnija Mitsubishi Electric Corporation (MELCO), keda Euroopa Liidus esindab Mitsubishi Electric Automotive Europe B.V. (edaspidi „taotleja”), esitas 24. juunil 2014 taotluse, et saada heakskiit MELCO GXi tõhusale vahelduvvoolugeneraatorile kui uuenduslikule tehnoloogiale. Taotluse täielikkust hinnati kooskõlas komisjoni rakendusmääruse (EL) nr 725/2011 (2) artikliga 4. Komisjon leidis, et esialgses taotluses oli puudu teatav oluline teave ning palus taotlejal selle teabe lisada. Komisjon sai täieliku teabe 10. juulil 2014 ja alustas taotluse hindamist järgmisel päeval pärast kõnealust kuupäeva.
            
         
               (2)
            
            
               Taotlus, mida hinnati kooskõlas määruse (EÜ) nr 443/2009 artikliga 12, rakendusmäärusega (EL) nr 725/2011 ja tehniliste suunistega, mille järgi koostatakse taotlused uuendusliku tehnoloogia heakskiitmiseks vastavalt määrusele (EÜ) nr 443/2009 (edaspidi „tehnilised suunised”), (3) leiti olevat täielik.
            
         
               (3)
            
            
               Taotluses käsitletakse MELCO GXi tõhusat vahelduvvoolugeneraatorit toodanguklasside 130 A kuni 250 A jaoks. Vahelduvvoolugeneraatori kasutegur on kõrge, nagu on kindlaks tehtud vastavalt tehniliste suuniste I lisa punktis 5.1.2 kirjeldatud VDA lähenemisviisile. Osutatud lähenemisviisi puhul kasutatakse katsetusmeetodit, mida on kirjeldatud rahvusvahelises standardis ISO 8854:2012 (4). Taotleja generaatoril on suurem kasutegur kui võrdlusgeneraatoril, kuna selles on vähendatud kolme liiki kadusid: alaldamiskaod, kuna on kasutatud uut dioodi, mille puhul energiakadu on väiksem; staatori rauakaod, kuna staatori südamiku valmistamisel on kasutatud õhukest ja kvaliteetset elektromagnetilist terast, ning staatori vasekaod, kuna on kasutatud ülikõrge täitefaktoriga staatorit ja rakendatud teljesuunalist jahutamisstruktuuri.
            
         
               (4)
            
            
               Komisjoni arvates selgub taotluses esitatud teabest, et määruse (EÜ) nr 443/2009 artiklis 12 ja rakendusmääruse (EL) nr 725/2011 artiklites 2 ja 4 osutatud tingimused ja kriteeriumid on täidetud.
            
         
               (5)
            
            
               Taotleja on tõendanud, et selliste sõiduautode osakaal, millel oli kasutatud kõnealuses taotluses kirjeldatud tüüpi suure kasuteguriga generaatorit, ei ületanud 3 % võrdlusaastal 2009 registreeritud uutest sõiduautodest.
            
         
               (6)
            
            
               Selleks et määrata, kui palju CO2-heide väheneb seoses sõidukile paigaldatava uuendusliku tehnoloogiaga, on vaja määratleda kontrollsõiduk, mida kasutatakse uuendusliku tehnoloogiaga varustatud sõiduki kasuteguri võrdlemisel vastavalt rakendusmääruse (EL) nr 725/2011 artiklitele 5 ja 8. Komisjon leiab, et 67 % kasuteguriga vahelduvvoolugeneraatorit võib uuele sõidukitüübile paigaldatud uuendusliku tehnoloogia puhul pidada asjakohaseks võrdlustehnoloogiaks. Kui MELCO GXi tõhus vahelduvvoolugeneraator on paigaldatud olemasolevale sõidukitüübile, peab võrdlustehnoloogia vahelduvvoolugeneraator olema selle viimane turule lastud versioon.
            
         
               (7)
            
            
               Taotleja on esitanud metoodika CO2-heite vähenemise mõõtmiseks; selles on kasutatud valemeid, mis on kooskõlas tehnilistes suunistes tõhusaid generaatoreid käsitleva lihtsustatud lähenemisviisi puhul kirjeldatud valemitega. Komisjon on seisukohal, et katsemetoodika annab kontrollitavaid, korratavaid ja võrreldavaid tulemusi ning võimaldab suure statistilise olulisusega realistlikult tõendada CO2-heite vähendamist uuendusliku tehnoloogia kasutamisega vastavalt rakendusmääruse (EL) nr 725/2011 artiklile 6.
            
         
               (8)
            
            
               Taotleja on esitanud metoodika CO2-heite vähenemise mõõtmiseks. See hõlmab valemeid, mis põhinevad tehnilistel suunistel tõhusa vahelduvvoolugeneraatori kohta. Komisjon märgib, et taotleja katsemetoodika ja valemid CO2-heite vähenemise arvutamiseks on mõlemal juhul kõigis valdkondades võrdväärsed metoodikaga, mida on kirjeldatud komisjoni rakendusotsuses 2013/341/EL (5). Sellest tulenevalt leiab komisjon, et rakendusotsuses 2013/341/EL kirjeldatud metoodikat tuleks kasutada selleks, et määrata kindlaks, kui palju väheneb CO2-heide tänu MELCO GXi tõhusa vahelduvvoolugeneraatori kasutamisele.
            
         
               (9)
            
            
               Seda silmas pidades leiab komisjon, et taotleja on piisavalt tõendanud, et uuendusliku tehnoloogia abil vähendatakse heidet vähemalt 1 g CO2/km.
            
         
               (10)
            
            
               Komisjon märgib, et uuenduslikust tehnoloogiast tulenevat vähenemist võib osaliselt tõendada standardse katsetsükli abil ning lõplik tõendatav koguvähenemine tuleks seepärast määrata vastavalt rakendusmääruse (EL) nr 725/2011 artikli 8 lõike 2 teisele lõigule.
            
         
               (11)
            
            
               Komisjon märgib, et kontrolliaruande on koostanud asutus nimega UTAC (Groupe UTAC CERAM) ning aruanne toetab taotluses esitatud järeldusi.
            
         
               (12)
            
            
               Seda silmas pidades leiab komisjon, et kõnealuse uuendusliku tehnoloogia heakskiitmisele ei tohiks olla vastuväiteid.
            
         
               (13)
            
            
               Selleks et määrata kindlaks ökoinnovatsiooni üldkood, mida kasutatakse Euroopa Parlamendi ja nõukogu direktiivi 2007/46/EÜ (6) I, VIII ja IX lisale vastavates asjakohastes tüübikinnitusdokumentides, tuleks kindlaks määrata individuaalne kood, mida kasutatakse käesoleva rakendusotsusega heakskiidetud uuendusliku tehnoloogia tähistamiseks.
            
         
               (14)
            
            
               Iga tootja, kes soovib CO2-eriheite sihttaseme saavutamiseks vähendada oma keskmist CO2-eriheidet käesoleva otsusega heakskiidetud uuendusliku tehnoloogia abil, peaks rakendusmääruse (EL) nr 725/2011 artikli 11 lõike 1 kohaselt osutama käesolevale otsusele taotluses, mille ta esitab asjaomasele sõidukile EÜ tüübikinnitustunnistuse saamiseks,
            
         ON VASTU VÕTNUD KÄESOLEVA OTSUSE:
   Artikkel 1
   1.   Mitsubishi Electric Corporation GXi tõhus vahelduvvoolugeneraator, mille kasutegur on suurem tänu kolme erineva kao vähendamisele ja mis on ette nähtud M1-kategooria sõidukites kasutamiseks, kiidetakse heaks kui uuenduslik tehnoloogia määruse (EÜ) nr 443/2009 artikli 12 tähenduses.
   2.   CO2-heite vähenemine, mis saavutatakse tänu lõikes 1 osutatud vahelduvvoolugeneraatori kasutamisele, tehakse kindlaks rakendusotsuse 2013/341/EL lisas sätestatud metoodika alusel.
   3.   Vastavalt rakendusmääruse (EL) nr 725/2011 artikli 11 lõike 2 teisele lõigule võib käesoleva artikli lõike 2 kohaselt kindlaks tehtud CO2-heite vähenemist tõendada ja kanda direktiivi 2007/46/EÜ I, VIII ja IX lisas määratletud vastavussertifikaati ja asjaomastesse tüübikinnitusdokumentidesse üksnes juhul, kui vähenemine vastab rakendusmääruse (EL) nr 725/2011 artikli 9 lõikes 1 määratletud miinimumtasemele või ületab seda.
   4.   Tüübikinnitusdokumentidesse kantav individuaalne ökoinnovatsiooni kood, mida kasutatakse käesolevas otsuses heakskiidetud uuendusliku tehnoloogia tähistamiseks, on „12”.
   Artikkel 2
   Käesolev otsus jõustub kahekümnendal päeval pärast selle avaldamist Euroopa Liidu Teatajas.
   
      Brüssel, 24. veebruar 2015
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 140, 5.6.2009, lk 1.
   
      (2)  Komisjoni rakendusmäärus (EL) nr 725/2011, 25. juuli 2011, millega kehtestatakse sõiduautode vähese CO2-heitega uuenduslike tehnoloogiate heakskiitmise ja sertifitseerimise kord vastavalt Euroopa Parlamendi ja nõukogu määrusele (EÜ) nr 443/2009 (ELT L 194, 26.7.2011, lk 19).
   
      (3)  http://ec.europa.eu/clima/policies/transport/vehicles/cars/docs/guidelines_en.pdf
   
      (4)  ISO 8854. Road vehicles — Alternators with regulators — Test methods and general requirements (Maanteesõidukid. Regulaatoritega vahelduvvoolugeneraatorid. Katsemetoodika ja üldnõuded). Viitenumber ISO 8854:2012(E).
   
      (5)  Komisjoni rakendusotsus 2013/341/EL, 27. juuni 2013, millega lubatakse kasutada tehnoloogial Valeo Efficient Generation põhinevat vahelduvvoolugeneraatorit kui uuenduslikku tehnikat sõiduautode CO2-heite vähendamiseks vastavalt Euroopa Parlamendi ja nõukogu määrusele (EÜ) nr 443/2009 (ELT L 179, 29.6.2013, lk 98).
   
      (6)  Euroopa Parlamendi ja nõukogu direktiiv 2007/46/EÜ, 5. september 2007, millega kehtestatakse raamistik mootorsõidukite ja nende haagiste ning selliste sõidukite jaoks mõeldud süsteemide, osade ja eraldi seadmestike kinnituse kohta (raamdirektiiv) (ELT L 263, 9.10.2007, lk 1).